b'\n_START_ARTICLE_\nPeter \xc4\x8ceferin\n_START_SECTION_\n\xc5\xbdivljenjepis\n_START_PARAGRAPH_\nPeter \xc4\x8ceferin se je rodil leta 1938 v Ljubljani mami Anici \xc4\x8ceferin (rojeni Ka\xc4\x8dnik) in o\xc4\x8detu Emilu \xc4\x8ceferinu. Emil \xc4\x8ceferin (1912-1997) je bil doktor prava, strokovnjak za zadru\xc5\xbeni\xc5\xa1ko pravo in profesor na Univerzi v Ljubljani. Leta 1964 se je Peter \xc4\x8ceferin poro\xc4\x8dil z Ano \xc4\x8ceferin (rojeno Jelen, 1936-2002), s katero ima tri otroke Roka \xc4\x8ceferina, Aleksandra \xc4\x8ceferina in Petro \xc4\x8ceferin._NEWLINE_Na klasi\xc4\x8dni gimnaziji v Ljubljani\xc2\xa0je maturiral leta 1956, se istega leta vpisal na Pravno fakulteto v Ljubljani in leta 1960 diplomiral. Po diplomi je delal kot novinar, ukvarjal pa se je tudi s pisanjem dramskih besedil. V Mestnem gledali\xc5\xa1\xc4\x8du ljubljanskem\xc2\xa0so v okviru literarno satiri\xc4\x8dnega kabareta \xc2\xbbSmeh ni greh\xc2\xab\xc2\xa0leta 1963 uprizorili tudi njegovi satiri \xc2\xbbSre\xc4\x8dka\xc2\xab\xc2\xa0in \xc2\xbbPridr\xc5\xbeanje do iztreznitve\xc2\xab. Leta 1967 je za\xc4\x8del delovati kot samostojni odvetnik. Leta 1986 je magistriral na Pravni fakulteti Univerze v Ljubljani, leta 1988 pa na isti fakulteti tudi doktoriral z doktorsko disertacijo Odvetnik, njegova neodvisnost neko\xc4\x8d in danes, posebej v Sloveniji.'